**XQ-58 Valkyrie** je americké bezpilotné lietadlo, ktoré je určené na vykonávanie prieskumných, hliadkovacích a spravodajských úloh, ale aj útoky na pozemné ciele a misie elektronického boja.

Vznik a vývoj
-------------

Dňa 11. júla 2016 uzavrela spoločnosť Kratos zmluvu s výskumným laboratóriom amerických vzdušných síl. Predmetom tejto zmluvy je vývoj nízkonákladového bojového bezpilotného vzdušného systému, ktorý by mal byť ukončený v priebehu 30 mesiacov. Náklady na tento projekt predstavujú 40,8 milióna dolárov, pričom 7,3 milióna dolárov pokryje vládna dotácia a zvyšných 33,5 milióna bude súkromná investícia spoločnosti Kratos. 

Nové bezpilotné lietadlo by malo byť schopné letieť v mimoriadne nízkych, ale aj vysokých letových hladinách. K ďalším požiadavkám patrí schopnosť vykonávať obranné manévre za účelom vyhýbania sa raketám alebo schopnosť zničiť protivzdušnú obranu nepriateľa. 

Amerického letectvo má na nový bezposádkový systém nasledovné požiadavky:

* Jednotkové náklady bezpilotného lietadla by nemali prekročiť 3 milióny dolárov pri objeme výroby do 99 kusov ročne. V prípade produkcie nad 100 dronov ročne by mala jednotková cena klesnúť na 2 milióny dolárov.
* Dolet 2 778 km s užitočným zaťažením 226 kg.
* Schopnosť letieť rýchlosťou Mach 0,9.
* Dobrá obratnosť a schopnosť dosahovať hraničné hodnoty preťaženia.
* Schopnosť niesť výzbroj interne, minimálne dve bomby s malým priemerom GBU-39.
* Schopnosť nezávislého vzletu a pristátia na dráhe.
* Dôraz na používanie komerčne dostupných materiálov, podsystémov, výrobných procesov a konceptov otvorenej architektúry.

Druhý vzlet dronu XQ-58A Valkyrie
Prototyp XQ-58A Valkyrie absolvoval svoj prvý let 5. marca 2019. Stroj vzlietol z vojenského zariadenia Yuma Proving Grounds v Arizone a trval približne 72 minút. Druhý skúšobný let bol dlhý približne 71 minút a uskutočnil sa 11. júna 2019. 

Tretí let sa konal 9. októbra a stroj strávil vo vzduchu asi 90 minút. V rámci tejto letovej skúšky sa podarilo splniť vytýčené ciele a rozšíriť letovú obálku. Dron sa dostal do vyššej letovej hladiny a dosiahol vyššiu rýchlosť ako pri predchádzajúcich dvoch letoch. Americké letectvo však nezverejnilo žiadne podrobnosti o výkonnostných parametroch testovaného stroja. Počas pristátia však v dôsledku silného vetra a nefunkčnosti dočasného pristávacieho systému došlo k nehode. Hoci koncept bezposádkového lietadla XQ-58A Valkyrie počíta v budúcnosti s využitím trojkolesového podvozku, pri skúšobných letoch sa používa dočasný pristávací systém. Ten pozostáva z padákov a airbagov, ktoré však po vypnutí motoru a pokuse o pristátie nefungovali správne.

XQ-58A Valkyrie demonštruje vypustenie malého bezpilotného lietadla ALTIUS-600
V poradí štvrtý let nízkonákladového bezpilotného lietadla XQ-58A sa konal 23. januára 2020. Dron vzlietol z Yuma Proving Ground v Arizone a bezpečne pristál v púšti. Počas letu sa dostal do vyšších nadmorských výšok ako predtým, čo umožnilo vedcom zhromaždiť ďalšie dôležité údaje, akými sú napríklad vibrácie stroja alebo teplota palubných systémov.

Piaty testovací let sa uskutočnil v decembri 2020. V rámci týchto piatich skúšobných letov sa hodnotila funkčnosť systému, aerodynamický výkon, vzlet a pristátie.

V roku 2021 absolvovali prototypy XQ-58A Valkyrie ďalšie letové skúšky, pri ktorých sa otestovala možnosť vypustiť počas letu malý dron Area-I Altius-600 s hmotnosťou 12 kg. Zároveň sa odskúšala technológia umožňujúca stíhačkám F-35 a F-22 zdieľať informácie počas letu.

Hoci Valkyrie je projektom amerického letectva, v decembri 2022 uzavrelo s Kratosom zmluvu aj americké námorníctvo. Predmetom kontraktu v hodnote 15,5 milióna dolárov je výroba a dodávka dvoch lietadiel XQ-58A, ako aj nešpecifikované senzory a zbraňové systémy.

Konštrukcia
-----------

Dĺžka trupu lietadla by mala byť 8,8 m a rozpätie krídel 6,7 m. XQ-58A má klasickú konštrukciu s krídlami a dvomi chvostovými plochami v tvare písmena "V" smerujúcimi nahor. Stroj by mal dosahovať maximálnu rýchlosť Mach 0,9. Mal by byť schopný letieť vo výške približne od 15 m do 13 716 m. Dron bude schopný útočiť nielen na pozemné, ale aj na vzdušné ciele.

Referencie
----------

1. ↑  Kratos Receives Low-Cost Attritable Strike Unmanned Aerial System Demonstration Contract Award
2. ↑  Tretí testovací let Valkyrie sa skončil haváriou
3. ↑  SHARMA, Soumya. *Kratos completes flight series with two production XQ-58A Valkyrie UAVs* [online]. airforce-technology.com, 2022-07-19, [cit. 2023-04-28]. Dostupné online.
4. ↑  Tretí testovací let Valkyrie sa skončil haváriou
5. ↑  HADLEY, Greg. *After Successful Flight Tests for Skyborg, XQ-58 ‘Continuing to Evolve’* [online]. airandspaceforces.com, 2022-07-19, [cit. 2023-04-28]. Dostupné online.
6. ↑  TREVITHICK, Joseph. *Navy Buys XQ-58A Valkyries For Secretive ‘Killer’ Drone Project* [online]. thedrive.com, 2023-01-02, [cit. 2023-04-28]. Dostupné online.
7. ↑  Štvrtý test XQ-58A Valkyrie prebehol úspešne

|  |  |
| --- | --- |
| Portal | Letecký portál |